text: Vinterkulde på vej mod Danmark - dagsfrost og sne i weekenden
  31 januar 2018 kl. 20.24
  Så er det med at finde alt det varme tøj frem - og måske bliver der også brug for kælken.
  Kyndelmisse kommer i den grad til at slå sin knude, når bidende kulde og snebyger sætter kurs mod Danmark, hvor vi efter en lun vinter nu ser ud til at skulle forberede os på en periode med koldt vintervejr.
  Det er skandinavisk kulde, som i løbet af weekenden trænger ned over Danmark fra nordøst, der giver os det markante vejromslag, der betyder, at vi nu skal finde hue, handsker og det varme vintertøj frem.
  
  Kulden rammer først Nordjylland
  Et lavtryk skal i løbet af fredag - der er kyndelmisse - bevæge sig syd om Danmark, og derved begynder kold luft fra øst i første omgang at strømme frem mod den nordlige del af Jylland, som allerede fredag kan se frem til dagsfrost og kuling fra øst.
  I første omgang kan der falde enkelte lokale snebyger fredag, mens kulden breder sig mod syd.
  Iskold weekend med snebyger
  Lørdag vil iskold luft fra nordøst fortsætte med at strømme ned over Danmark. Det vil lade temperaturen blive nede på mellem frysepunktet og -4 grader i dagtimerne.
  Derudover kan der flere steder komme snebyger, der kan dække dele af landet i et centimetertykt snedække.
  Med det blæsende vejr, sne og frost er der lørdag endda risiko for let snefygning.
  Søndag ventes vinden at aftage lidt og dreje mod nord, så den kolde luft fortsat vil strømme ned over Danmark. 
  Det giver dagtemperaturer på et par frostgrader, mens vi i nattetimerne kan komme ned nær -10 grader.
  
  Kulden fortsætter i næste uge
  Ifølge de seneste prognoser fortsætter vinterkulden også i den kommende uge. Ifølge de selvsamme prognoser vil kulden mindst holde stand indtil midt i næste uge.
  